RØNNERHAVNENS BÅDELAUG
Referat fra generalforsamling 2023
Torsdag den 16. marts 2023 kl. 19.00 i klubhuset på havnen.
Dagens punkter:
1.	Velkommen og valg af dirigent.
Formand byder velkommen. Ud over fire fra bestyrelsen er der mødt 9 medlemmer.
Dirigent: Kim Hoppe vælges som dirigent. Dirigenten præsenterer dagsordenen – der er ingen ændringer til dagsordenen.
2.	Formandens beretning for 2022 samt planer for det indeværende/kommende år.
Formandens beretning vedhæftet som bilag. 
Formanden slutter af med at takke medlemmerne og bestyrelsen for et godt år. 
3.	Kassereren fremlægger regnskab for 2022 samt budget for 2023. Regnskabet og budget for indeværende år vil blive gennemgået. Kort drøftelse af, at det er blevet dyrere at være kunde i bankerne og alting er steget i pris. 
Kassereren fremlægger regnskabet. Fremhæver lige et plus på 4482.59.- kr. for året 2022. Samlet har vi pr. 31.12.2022 29.627.56.- kr. 
Se bilag 
4.	Behandling af evt. indkomne forslag.
-	Bestyrelsen foreslår, at vi tager en snak om evt. at stifte et aktivitetsudvalg forud for en fest eller andet arrangement ud af huset/havnen, således at vi får mere bredde på de opgaver, der knytter sig dertil.  
Formanden præsenterer forslaget og lægger op til drøftelse.
Et medlem forslår, at man skal henvende sig til nogle enkelte (forskellige) hver gang og spørge om hjælp. Et medlem spørger om festudvalget, men stemningen er ikke for et fast udvalg, men en mere spontan forespørgsel blandt tilmeldte ved behov for hjælp. Måske skulle man spørge 14 dage før et arrangement. Der er en fælles holdning til, at medlemmerne gerne vil hjælpe før, under og efter vores arrangementer.
Det besluttes ikke at oprette et fast hjælper-korps, men bestyrelsen tager kontakt til medlemmerne, når der er brug for ekstra hænder ved vores arrangementer.    
5.	Fastsættelse af kontingent. Bestyrelsen foreslår, at kontingentet fortsætter uændret.
Det er vedtaget, at kontingent fortsætter uændret til 300.- kr. 
6.	Valg af kasserer (ulige årstal). Bente Thorning-Jensen modtager genvalg.
Bente Thorning-Jensen bliver genvalgt som kasserer.
7.	Valg til bestyrelsen: Tom Nedergaard – modtager genvalg.
Tom Nedergaard bliver genvalgt.  
8.	Valg af en suppleant til bestyrelsen. 
Camilla Hansen vælges som suppleant til bestyrelsen.
9.	Valg af to bilagskontrollanter og en bilagskontrollantsuppleant.
1. Peter Sørig bliver valgt som billagskontrollant
2. Ole Guldsmed-Thomsen bliver valgt som billagskontrollant 
Bilagskontrollantsuppleant: Søren Svendsen
10.	Onsdags- og kapsejladsudvalget orienterer. 
Christian Schunck præsenterer sig som eneste medlem af udvalget. CS informerer om, at han på baggrund af et informationsmøde forud for onsdags-/kapsejlads, hvor der blev drøftet forskellige relevante vilkår for sejladserne, afholdt på initiativ fra Søren Svendsen, vælger at trække sig fra udvalget. Tre medlemmer byder ind og danner et nyt udvalg, som består af Michael Hansen, Søren Svendsen og Ib Bollerup. Relevant materiale overdrages til det nye udvalg, som de kan arbejde videre med. Velkommen til det nye udvalg og tak for jeres engagement. 
11.	Eventuelt
Der stilles forslag om, at for eksempel kontingentopkrævning kan komme fra bådelaugets mail. (post@ronnerhavnens.dk) Bestyrelsen vil drøfte dette og arbejde videre med forslaget. 
Forslag om Mobilepay. Drøftelse om gebyrer og priser. Kassereren vil se nærmere på dette. 
Masterskuret: Bestyrelsen spørger de fremmødte om historikken vedr. masteskuret, da de er blevet gjort opmærksom på, at tidligere bestyrelser evt. har haft en ordning om reglementet for skuret. Der er en forståelse af, at selve skuret er havnens ansvar. Bestyrelsen vil tage kontakt til havnens bestyrelse vedr. administration af reglementet og brugen af skuret. Forslag om bedre information til brugerne om indretning og brug af skuret. Bestyrelsen arbejder videre med dette.  
Forespørgsel om opbevaring af vintertilbehør om sommeren? Bestyrelsen tager spørgsmålet videre.  
Fælles drøftelse af evt. køb af båd til brug for medlemmer til for eksempel kapsejlads. Der lægges op til, at medlemmerne kan tage initiativ til køb af anpartsbåd. Er der opbakning til en damebåd? Lejebåd – emnet drøftes mhp. at byde sig til, hvis en bådejer vil udleje sin båd for en sæson, hvis man har anden plan for sæsonen.

Dirigenten afslutter generalforsamling og takker de fremmødte. 
Tak til Kim Hoppe for at modtage valg som dirigent. 
Tak for en god aften med gode input trods sparsomt fremmøde.
Referent Mikkel Karlsson.

Bestyrelsen har den 21. marts 2023 konstitueret sig således: 
Formand: Anette Ludvigsen
Kasserer: Bente Thorning-Jensen
Øvrige medlemmer af bestyrelsen: 
Anita K. Jørgensen
Mikkel Karlsson
Tom Nedergaard

Bilag 1 
Formandens beretning: 
Tak for ordet
Hvad fik vi året 2022 til at gå med – vores jubilæumsår. 20 år 
Vi var knap kommet ind i det nye år før vi kunne fejre 20 års jubilæum. Det var en god fejring med knap 40 medlemmer samlet på havnen til bobler og kage – meget flot tilslutning. Tak til alle.
Og allerede ved fejringen lovede bestyrelsen, at vi ville markere året løbende ved vores arrangementer, så vi skruede lidt op for gaveregnen til festerne, vi udloddede billetter til Boat Show, som netop er overstået og vi tillod os i det hele taget at give jer medlemmer lidt ekstra i anledningen, og vi synes, at det var et rigtig godt år. 
I januar, februar, marts og april holdt vi fast i vores hyggelige tradition med havfrueaftener – en god måde at holde kontakten igennem vinterhalvåret. 
Tilriggerfesten var igen en succes med et flot deltagerantal og alle gjorde en skøn fest. 
Affaldsindsamling i pinsen i Aalbæk. Vi var så heldige at være med i lodtrækningen igen og scorede 3000 gode danske kroner til klubkassen. Vejret og medlemmerne var igen med os i Aalbæk, det eneste, der var for nedadgående var affaldsmængden, så måske er aalbækkerne bare blevet bedre til at bruge en spand i stedet for naturen og det er jo positivt. Vi fik igen velfortjent forplejning hos Spar Købmanden – tak for is og vand. 
Så kom sommeren til os med alt hvad der hører til af sol, varme, vekslende vind og vejr, sejladser i ind- og udland – nogen mødtes i fremmede, kendte, danske og udenlandske havne og andre ikke, men uanset så gik snakken igen på havnen på den anden side af sommerperioden – og det er en fantastisk del af at være med i det her fællesskab, hvis I spø’r mig. 
Uge 34 landede vi traditionen tro i Aalbæk til fælles arrangement. Virkelig mange var mødt op, og det gør det hele værd at arbejde frivilligt i den her bestyrelse. 
To uger senere var vi igen samlet – dog i en mindre skala, men ikke mindre hyggeligt og fantastisk. Nordre Rønner var vært ved et skønt, lunt og solrigt septembervejr – fem både og 10 medlemmer tog turen til den dejlige plet – en på alle måder ny, spændende og meget meget hyggelig tur, hvor alt flaskede sig – vi fik set rønnerne, bygningerne på indersiden, lidt historie og en god snak med dem, der havde valgt at slå lejr på øen den weekend. Jeg håber, at vi kan gøre det igen, og at mange flere vil med – det kan så meget anbefales. 
Uge 41 holdt vi afriggerfest, som slog alle rekorder – vi var 50 tilmeldte og roklubbens lokale lagde igen rammerne for en utrolig stemningsfyldt fest – det var jer, der var med til at gøre den fest, tak for jer. 
Det var også den aften vi uddelte Årets Sejler-pokal til besætningen fra Mathilde. + andre gode præmier fra kapsejladsudvalget.
Ind i mellem alle disse arrangementer og måneder har vi i bestyrelsen planlagt, vurderet, arbejdet sammen og hver for sig med de opgaver, der knytter sig til et bestyrelsesarbejde, som gerne vil glæde mange, og det håber vi, at det er lykkes – vi har i hvert fald lagt os i selen for at gøre det godt for jer. 
Og så mangler jeg at fremhæve en ting – det er ikke en lille ting – det er faktisk en meget væsentlig, altid aktuel og vigtig brik i vores klub og arbejde – vores nye hjemmeside, som blev lanceret ved jubilæumsårsfejringen – den synes vi er kommet virkelig godt fra start – vi udvikler på den hele tiden –  vi vægter den højt, og vi er meget taknemmelig i bestyrelsen for, at Mikkel har valgt at sige ja til at være vores webadministrator. 
En anden og meget vigtig og helt uundværlig brik, som vi alle også nyder hvert år – er vores redaktør, fotoeditor og indpisker – Søren Svendsen – hvor mange klubber har deres helt egen reklamespecialist, som laver vores opslag med egne tegninger og fantastiske billeder – tak for al din energi og arbejde for medlemmerne. Og personligt vil jeg igen sige tusind tak for godt og konstruktivt samarbejde igennem året.
Jeg vil heller ikke undlade at sige at kæmpe stort tak til bestyrelsen for vores gode møder, snakke, timer i marken med forberedelser osv. igennem året. Som jeg ser det, så er bestyrelsens styrke, at vi er forskellige og gode til hver vores – hvor heldig har man lov at være, at være en del af sådan en kerne. 
Men uden jer medlemmer, så var der ingen bestyrelse, intet sjov, hygge, sejlersnak og meget meget mere af det, som vi har sammen – tak for året 2022 og på gensyn til mindst lige så meget hyggeligt samvær og sejladser i 2023. Til sidst en lidt kedelig ting fra 2022 - så måtte vi desværre sende en blomst til Svends begravelse i maj måned, men vi havde fornøjelsen af Ellen året ud – det var hyggeligt, at hun ville bruge lidt tid sammen med os havfruer. 
Kort om 2023: 
Bestyrelsen har afsat datoer indtil sommerferien, men måske kommer der flere…. Så hold øje med hjemmesiden. Vi laver naturligvis også opslag på Facebook, som sendes rundt på mail til alle, men nogen gange er hjemmesiden opdateret som det første fordi opdateringen sker, når vi holder møder.
Tilriggerfesten afholdes den 29. april – den ser vi frem til – den kan godt byde på en overraskelse, som vi ikke vil røbe her, men vi kan godt love, at det bliver sjovt både at se og høre, så sæt allerede nu et stort X i kalenderen. Vi har igen budt ind på affaldsindsamling, men fordi vi var med sidste år, så står vi ikke i forreste række til en tur i år, men vi håber naturligvis, at vi er heldige – vi holder jer opdateret om det ………og ellers så arbejder vi selvfølgelig videre med evt. forslag og ønsker der måtte komme. 
Så regner vi selvfølgelig også med, at der er stemning for en pinsetur, når vi kommer så langt – det ligger i hvert fald i kortene…..Vi vil snarest tage hul på planlægning af sidste halvår af 2023.
Det er bevidst, at jeg ikke har bevæget mig ind på onsdagssejladserne – det er så godt, at kapsejladsudvalget har sit eget punkt, så jeg er sikker på, at vi alle sammen bliver klogere på den del senere i programmet. 
Tak for ordet.

Bilag 2 
Regnskab